Pieter-Steph du Toit is die Bokke se nommer eenPieter-Steph du Toit – uitblinker (Foto: sarugby.co.za) Wie is die huidige Springbokspan se beste speler? Trouens, wie is die waardevolste speler van al vier spanne in die Rugbykampioenskap? Vergeet van Brodie Retallick, Beauden Barrett of Israel Folau, dis ongetwyfeld die Springbokflank Pieter-Steph du Toit. Dit bly ʼn berekende waagstuk om spelers buite hul posisies te kies, want soms kan dit boemerang, soos destyds toe Frik du Preez flank toe geskuif is, of toe die balvaardige agtsteman Gerrie Sonnekus skrumskakel moes speel. Du Toit troon kop en skouers in die Rugbykampioenskap uit nadat hy ook een van die groot uitblinkers in die reeks in Junie teen Engeland was. Hy het nie net die meeste suksesvolle duikslae (78) tot dusver in die Rugbykampioenskap uitgevoer nie – baie meer as dié van Marcos Kremer van Argentinië en Franco Mostert (albei 58) en die All Blacks-slot Sam Whitelock en Siya Kolisi (albei 55) – maar sy ander vaardighede as baldraer, lynstaanspringer en skakel tussen voor-en agterspeler is van hoogstaande gehalte. Dok Danie Craven het altyd gesê dis in ʼn speler se gene om ʼn Springbok te word. Du Toit se oupa Pieter Stephanus (Piet Spiere) du Toit was die Springbokke se vaskopstut in 14 toetse tussen 1958 en 1961 en Pieter-Steph het sy gene geërf. Maar sy oorgang van slot na flank was nie altyd naatloos nie. Hy het in 19 van sy 41 toetswedstryde flank gespeel (vyf daarvan as plaasvervanger) nadat hy voorheen – nie baie suksesvol nie – ook deur Heyneke Meyer en Allister Coetzee as flank gekies is. Dalk pas die Bokke se “nuwe” strategie om beter sónder die bal as mét die bal te speel, hom soos ʼn handskoen. Dalk wil hy net duik, duik en duik. Suid-Afrikaners het in 1974 in ʼn reeks met ʼn geharde slot op flank te doen gekry toe Roger Uttley in al vier toetse vir die Britse Leeus flank gespeel het. Ja, die Franse het dit gereeld gedoen met Benoît Dauga en Walter Spanghero, maar nie die Leeus nie. Uttley was in sy eerste agt toetswedstryde een van Engeland se slotte, maar toe skuif die Leeus se afrigter, Syd Millar, en sy toerkeurders Uttley flank toe. Die Suid-Afrikaanse ondersteuners het aan die begin in hul moue gelag, want daar is gesê dat Uttley nie op die harde velde sou byhou nie. Hy was egter een van die onbesonge helde van die reeks, wat die Leeus met 3-0 gewen het. Hy was vurig, kliphard, vinnig genoeg, en sy vermoë in die lynstane het aan die Leeus ʼn bykomende keuse besorg. Net soos Pieter-Steph du Toit.